14 Petro o ile a makala ge a be a ekwa malokwa a thoma go mo imela. A tlabegile, o ile a goga a tiišitše, gomme go se go ye kae, o be a kgona go bona dihlapi tše dintši tšeo di bego di nyeuma ka malokweng! A tlaletšwe, o ile a bitša banna bao ba bego ba le sekepeng sa bobedi gore ba tle ba mo thuše. Ge ba dutše ba goga, kapejana ba ile ba lemoga gore sekepe setee se be se ka se kgone go rwala dihlapi tšeo ka moka. Di ile tša tlatša dikepe tše pedi, le gona e be e sa dutše e le tše dintši kudu—dikepe di ile tša thoma go nwelela ka baka la go imelwa. Petro o ile a tlabega o šoro. O be a ile a bona Kriste a diriša matla a gagwe pejana, eupša seo se bego se direga lebakeng le se be se tla hola yena le lapa la gagwe. O be a makaditšwe ke gore Jesu o kgona le go dira gore dihlapi di tsene ka gare ga malokwa! Petro o ile a welwa ke poifo. O ile a khunama pele ga Jesu a re: “Tloga go nna Morena, gobane ke motho wa sebe.” O be a ikwa a sa swanelege go gwerana le Yoo a kgonago go diriša matla a Modimo ka mekgwa e bjalo!—Bala Luka 5:6-9.